VARHAISKASVATUSPALVELUJEN ASIAKASRAATI

Aika maanantai 22.1.2018 klo 18.00 – 20.00

Paikka Puuppolan päiväkoti, Takalantie 2, 41120 PUUPPOLA

Läsnä

Donnini Serena

~~Hakonen Taru~~

Hokkanen Mari

~~Honkonen Sanna~~

Jokela Laura

~~Kauppila Karoliina~~

Kohvakka Kaisa

~~Koivisto Anne-Mari~~

~~Koivukumpu Heidi~~

~~Kopra Heta~~

Lahtinen Henriikka

Lapinlampi Elina

~~Linnansaari-Rajalin Terhi~~

~~Malinen Heidi~~

Malinen Maarit

Markkula Jonna

Nokkala Terhi

Pelkonen Mari

Punta Reetta

Robinson-Moncada Sara

Salminen Jonna

~~Saukko-Rauta Linda~~

Sellman Tiina

~~Tornberg Venla~~

~~Turunen Nina~~

~~Viitanen Tarja~~

 Arnberg Heli, pj.

 Pajunen Tuija, siht.

 Väkiparta Hannamaija

 Pajala Minna

 Pakarinen Päivi

 Savolainen Sanna

Murto Maija

Haapsalo Hannele

1. **Puuppolan päiväkodin esittely / päiväkodinjohtaja Minna Pajala**

Puuppolan päiväkoti on perustettu vuonna 2012 Tommi Mäkisen alun perin muuhun tarkoitukseen rakentamaan kiintiestöön. Päiväkotikäyttöön remontoidut tilat ovat toimivat, tilavat, avarat ja monikäyttöiset. Päiväkodissa on tällä hetkellä 40 eskaria ja 1-5 vuotiaita on 86. Työntekijöitä on 20. Minna Pajalan esimiesalueeseen kuuluvat myös Liinalammin ja Tikkakosken päiväkodit, joissa on 1-5 vuotiaiden lasten lisäksi yhteensä 110 eskaria.

Puuppolan päiväkodin toiminnassa painottuvat liikunta ja luonto (Lilu), sillä ympäröivä luonto ja metsät antavat Lilu-toiminnalle erinomaiset puiteet. Päiväkoti on ollut mukana Lilu-toiminnan pilotoinnissa. Lilu-eskarin lisäksi on myös Lilu-viskari toimintaa.

Koska alueella on paljon eskareita, kysyttiin mahtuvatko kaikki 40 Puuppolan kouluun. Kouluun on tulossa kaksi eppuluokkaa, joten kaikki Puuppolan päiväkodin eskarit tulevat mahtumaan sinne. Etäisyys päiväkodista kouluun on n. 300 m.

1. **Asiakasraadin sähköpostiin saapuneet viestit**

Sähköpostiin oli tullut kaksi viestiä, jotka välitettiin raatilaisille etukäteen tutustuttavaksi.

1. *Olen huomannut, että joissakin Jyväskylän alueella sijaitsevissa päiväkodeissa on mahdollista, että eskarit ovat samassa ryhmässä 4-5-vuotiaiden kanssa. Varsinkin silloin, kun esiopetukseen osallistuvat lapset ovat ns. puokkareita, saattaa ryhmän koko kasvaa todella suureksi, koska ryhmään voi sijoittaa lain mukaan enemmän lapsia. Monissa paikoissa eskareita on ryhmässä vähemmän kuin 4-5-vuotiaita. Onko oikein, että nämä eskarit ovat vahvasti osana päiväkotiryhmää, jossa on mukana myös pieniä?*

*Olen itse työskennellyt esiopettajana sekä koulussa sijaitsevassa eskarissa että tällaisessa 4-6-vuotiaiden ryhmässä päiväkodissa. Koen, että päiväkodin 4-6-vuotiaiden ryhmässä ja eskarissa samaan aikaan olevat lapset jäävät paljosta paitsi. Varsinkin silloin, kun työntekijät ovat sairaana/poissa, jäävät päiväkodin eskarilaiset helposti vain osaksi isoa sekaryhmää eikä heille löydy edes päivittäin esiopetusaikaa. Vaikka kaikki työntekijät olisivatkin paikalla, on tilanne haastava.*

*Eskarilaisilla pitäisi olla myös oikeus kolmiportaiseen tukeen, jonka toteutus tällaisessa sekaryhmässä on todella vaikeaa. Mitä Jyväskylän kaupungin mukaan on esiopetus silloin, kun lapsi on osana 4-6-vuotiaiden ryhmää? Milloin sekaryhmässä työskentelevällä esiopettajalla on esim. palkallista aikaa suunnitella esiopetusta, arvioida lasten edistymistä, pitää tiimipalavereja, nähdä vanhempia, eriyttää opetusta jne? Jäävätkö useat eskarilaiset 4-6-vuotiaiden ryhmässä ilman laadukasta ja riittävää esiopetusta ja tarvittavia tukitoimia? Pitäisikö eskari järjestää jokaisessa paikassa selkeästi erillään, jotta eskarilaisille turvattaisiin laadukas esiopetus?*

*Haluaisin, että asiasta keskusteltaisiin rehellisesti.*

Kaikilla paikalla olleilla varhaiskasvatuksen työntekijöillä on paljon kokemusta esiopetuksen järjestämisestä sekä esiopetusryhmässä toimimisesta. Työntekijä, joka on työskennellyt eskareiden ja nuorempien sekaryhmässä, kertoi kokemuksenaan, että hyvin suunnitellen kaikenikäisten lasten tarpeet saadaan toteutumaan. Todettiin, että asiaan vaikuttaa kuitenkin monet asiat. Pulmia saatta tulla esimerkiksi silloin, jos ryhmä on kovin pieni eikä eskareille ole mahdollista järjestää esiopetuksen periaatteiden edellyttämää ryhmätoimintaa. Esiopetus pystytään toteuttamaan jollain tavalla pienemmissäkin ryhmissä, mutta jos ryhmä on riittävän kokoinen ja siinä on vain eskareita, se näkyy myös toiminnassa.Tavoitteena on, että eskareita olisi vähintään 7.

1. *Aihe ei ole kiireellinen, mutta olisi mukava, jos asiakasraati voisi jossain vaiheessa vuotta sen ottaa keskusteluun. Pohdin, millä tavoin lapsen tiedot kulkevat hoitopaikkaan siinä vaiheessa, kun hoitopaikka etsitään, myönnetään ja ollaan aloittamassa. Allergisen lapsen arkeen liittyy monenlaista tietoa, johon hoitopaikan olisi syytä perehtyä ennen ensimmäistä hoitopäivää. Siirtyykö hakemukseen kirjattuja allergiatietoja tai muita tietoja perhepäivähoitajille?*

*Entä seurataanko, järjestyykö uuden hoitopaikan kanssa suunnitelmissa mainittu Aloituspalaveri, vai onko sen toteutuminen asiakkaan vastuulla? Voi olla tilanne, jossa loma-aikojen ja hoitajan muiden poissaolojen vuoksi hoidon aloitus tapahtuu hätäisesti, eikä välttämättä ole tilaisuuksia perehdyttää hoitajaa asioihin paljon ennen ensimmäistä hoitopäivää. Uusille asiakkaille on hyvä tiedottaa, että kaikki keskeiset terveyteen ja turvallisuuteen liittyvät tiedot kannattaa käydä puhelimessa läpi hoitajalle heti ensimmäisellä yhteydenotolla, ellei esim. hakemuksessa ollutta keskeistä allergiatietoa tosiaan toimiteta hoitopaikkaan tai jos kunnollista aloituspalaveria ei pystytäkään järjestämään. Se, että myös lapsi kokee, että hoitaja tietää hänestä asioita ja pystyy auttamaan häntä kaikissa ongelmissa, auttaa turvallisuudentunteen syntymisessä.*

Raatilaisia kiinnosti tietää seurataanko varhaiskasvatuksessa hyvän alun toteutumista. Sitä ei seurata niin, että olisi tilastoja, mutta on käsitys, että pääsääntöisesti toteutuu hyvin. Jos paikan vastaanottamisella on kiire tai on lomakausi, saattaa olla, että ei aina hyvä alku ei toteudu.

Kerrottiin kokemus, että lapselle haettiin paikkaa vuotta ennen hoidontarpeen alkamista, mutta lopulta paikan järjestyminen jäi kuitenkin viime tippaan. Voisiko systeemiä kehittää siten, että hyvän alun toteutumista seurattaisiin ja sen perusteella toimintatapoja kehitettäisiin? Esimerkkinä tilanne, kun lapsen perhepäivähoitaja jäi eläkkeelle ja uuden paikan järjestyminen ja hyvän alun toteutuminen jäi viime tippaan. Vanhemman käsityksen mukaan tällainen tilanne ei voi tulla yllätyksenä, vaan tilanteen hoitaminen perheen ja lapsen näkökulmasta olisi pitänyt aloittaa ajoissa.

Hyvän alun kehittäminen on ollut joillakin alueilla yhteisenä kehittämistavoitteena, joten laadullista toteutumista seurataan. Yksiköihin tulee toukokuussa tiedot elokuussa aloittavista lapsista, tutustumiseen ja hyvään aloitukseen pitäisi olla aikaa. Keskustelut pyritään järjestämään jo keväällä.

Viestissä kysyttiin siirtyykö lapsen perhepäivähoitopaikkaan tarvittavaa tietoa lapsesta? Tavoitteena tietenkin on, että kaikki tarvittava tieto siirtyy, mutta kehitettävää on edelleen. Toimivia keinoja on mietittävä ja kehitettävä edelleen.

Raatilaisia kiinnosti onko Daisyn kautta mahdollisuus ilmoittaa lapsen terveystietoja? Todettiin, että vanhemmat voivat välittää joitakin tietoja. Uuden lapsen tultua hoitoon kirjataan tiedot Daisyyn yhdessä vanhempien kanssa, koska vanhemmat eivät pääse täyttämään Daisyyn kaikki tietoja.

Joissakin yksityisissä päiväkodeissa on käytössä Päikky järjestelmä, jonne vanhemmat kirjaavat lapsen terveystiedot itse. Sovellus keskustelee yksikön ruokatilauksen kanssa ja lasten allergiat tulevat huomioiduiksi tätä kautta.

Todettiin, että nämä asiat liittyvät aiheeseen, jonka käsittelyä on toivottu raadilta useaan kertaan eri yhteyksissä. Monet vanhemmat toivoisivat, että esimerkiksi tiedottamiseen ja viestintään liittyvät käytännöt olisivat yhteneväisiä kaikissa yksiköissä. Lisäksi toivotaan tietoa kaikille yhteisistä toimintatavoista sekä niistä, jotka yksiköt suunnittelevat ja toteuttavat jokainen omalla tavallaan. Tähän asiaan palataan viimeistään jossain syyskauden ensimmäisistä raadin tapaamisista.

1. **Jyväskylän esiopetuksen periaatteet / palvelujohtaja Hannamaija Väkiparta**

Jyväskylän varhaiskasvatuspalveluissa on kaksi palvelujohtajaa, joista Hannamaija Väkiparta on toinen ja toinen on Tarja Ahlqvist. Palvelujohtajat toimivat päiväkodinjohtajien esimiehinä. Heidän tehtävävastuunsa ovat jakautuneet siten, että Hannamaija Väkiparran vastuulla ovat varhaiskasvatuksen sisällölliset asiat, erityisesti esiopetus sekä palveluverkkotyö ja Tarja Ahlqvist vastaa henkilöstö- ja talousasioista.

*Jyväskylän varhaiskasvatuksen esiopetustoiminnan periaatteet* ei ole vielä julkinen asiakirja. Se tulee julkiseksi keväällä sen jälkeen kun sitä on esitelty erilaisissa kuulemistilaisuuksissa, joista asiakasraati on yksi.

Hannamaija Väkiparta esitteli esiopetuksen päivitetyt periaatteet pääkohdittain ja paikalla olleet esiopetuksen työntekijät täydensivät esitystä käytännön kokemuksin ja esimerkein. Mielenkiintoinen aihe herätti vilkkaan keskustelun.

**Yleistä esiopetuksesta**

Esiopetuksen järjestämisen periaatteet määritellään perusopetuslaissa ja perusopetusasetuksessa. Lisäksi esiopetuksessa tulee noudattaa opetushallituksen valtakunnallisia Esiopetuksen opetussuunnitelman perusteita (2010), Jyväskylän kaupungin esiopetuksen opetussuunnitelmaa (2011) sekä näiden pohjalta laadittua yksikkökohtaista toimintasuunnitelmaa, joka sisältää kuvauksen esiopetuksen toteuttamisesta. Lisäksi Jyväskylässä jokaiselle lapselle laaditaan henkilökohtainen Lapsen esiopetuksen oppimissuunnitelma.

Jokaisella lapsella on velvollisuus osallistua esiopetukseen oppivelvollisuuden alkamista edeltävänä vuonna ja jokaisella on oikeus vähintään 700 tunnin maksuttomaan esiopetukseen. Esiopetus on osa varhaiskasvatusta. Esiopetuksen päivittäinen aika vaihtelee yksiköittäin ollen joko klo 8.30–12.30 tai klo 9.00–13.00. Huoltaja huolehtii, että lapsi on paikalla yksikössä sovitun esiopetusajan.

Esiopetus on maksutonta ja siihen kuuluu perusopetuslain mukaisen kuljetusetuuden saaminen, mikäli edellytykset täyttyvät. Esiopetusta saavilla oppilailla on oikeus samoihin opintososiaalisiin etuihin kuin perusopetuksen oppilaalla, tähän kuuluvat mm. oppilashuoltopalvelut. Esiopetuksessa oppilaille ei ole tarjolla aamupalaa, mutta he saavat jokaisena työpäivänä maksuttoman lounaan. Esiopetuksen lisäksi varhaiskasvatuksessa oleville lapsille kuuluu aamupala, lounas ja välipala.

Esiopetuksessa käytetään varhaiskasvatukseen soveltuvaa pedagogiikkaa ja opetuksen järjestämisessä kunnioitetaan lasten mielenkiinnon kohteita. Monipuolisten työtapojen käyttö edellyttää, että oppimisympäristöissä on riittävästi erilaisia leikkiin ja opetteluun soveltuvia materiaaleja, havainto- ja työvälineitä sekä mahdollisuuksia käyttää tieto- ja viestintäteknologiaa. Esiopetuksessa oppiminen on toiminnallista ja tapahtuu leikkien, liikkuen, tutkien, erilaisia työtehtäviä tehden ja itseään ilmaisten.

Esiopetuksessa noudatetaan eri sisältöalueita sitouttamatta lapsia tiettyyn maailmankatsomukseen. Lapset osallistuvat oppimissisältöjen suunnitteluun ja toteuttamisen arviointiin.

Esiopetusta on koko nelituntinen esiopetuspäivä kaikkine arjen tilanteineen. Lapsi oppii perustaitoja, kuten hyvät ruokailutavat, pukeutumisen ja omista tavaroista huolehtimisen. Lapsi oppii ymmärtämään miten liikkuminen, lepo ja terveellinen ravinto edistävät terveyttä ja hyvinvointia. Kaikissa esiopetusryhmissä lapset saavat paljon liikunta- ja luontokokemuksia ja oppimisympäristö on usein luonnossa.

**Katsomuskasvatus**

Uskontokasvatuksen sijaan esiopetuksessa on siirrytty katsomuskasvatukseen, jossa tutustutaan kaikenlaisiin eri katsomuksiin, myös uskonnottomuuteen. Katsomuskasvatuksella haetaan myös sitä, että lapset oppisivat tulemaan toimeen kaikenlaisten ihmisten kanssa ja erilaisista katsomuksista voidaan keskustella yhdessä. Katsomuskasvatuksessa tehdään yhteistyötä huoltajien kanssa kunkin perheen taustaa, katsomuksia ja arvoja kuullen ja kunnioittaen.

Esiopetuksen juhlien on oltava kaikille lapsille yhteisiä ja uskonnollisesti sitouttamattomia. Myös esiopetuksen todistusten jaon on oltava kaikille yhteinen tilaisuus, joka ei ole uskonnollinen. Vuodenkulkuun kuuluu erilaisia juhla-aikoja, joista suuri osa liittyy olennaisesti suomalaiseen kristilliseen perinteeseen. Myös muiden kulttuurien juhlia vietetään, mikäli ne liittyvät lapsiryhmässä olevien lasten perinteisiin. Juhlat ovat päiväkodin omia ja yhteisöllisiä juhlia silloinkin, kun ne liittyvät kirkkovuoden kulkuun, esim. joulu ja pääsiäinen. Juhlatraditiot lauluineen, leikkeineen ja koristeluineen ovat osa kulttuuria. Koristelut ja laulut eivät tee juhlasta vielä uskonnollista, mutta kirkkokäynteihin kysytää vanhempien mielipide ja niille lapsille, jotka eivät osallistu, järjestetään korvaavaa toimintaa. Kouluun ja esiopetukseen siunaaminen on vanhempien vastuulla.

**Kommentteja, kysymyksiä ja keskustelua:**

* On hyvä, että lapsi tulee tietoiseksi jo pienestä pitäen, että on erilaisia katsomuksia.
* Miksi ei haluta luopua esimerkiksi joulukirkkoperinteestä, sillä eiväthän kaikki lapset ja perheet käy kirkossa?
	+ Kirkossa käyminen ei koske kaikkia yksiköitä samalla tavalla. On päiväkoteja, joista ei käydä kirkossa vaikkapa pitkän matkan vuoksi. Jotkut päiväkodit ovat kirkon lähellä ja sinne on luontevaa mennä. Kirkossa oltaessa lapset oppivat myös käyttäytmistapoja erilaisissa ympäristöissä.
* On hyvä tuoda kirkko lähemmäksi lapsen arkea. Vanhempienkaan ei tule käytyä lasten kanssa kirkossa ja lapselle saattaa jäädä kokemus kirkosta esimerkiksi satunnaisiksi hautajaiskokemuksiksi.
* Perhe ei kuulu kirkkoon. Jos lapsi viedään kirkkoon, vanhempi haluaa olla itse mukana kirkossa vastaamassa lapsen heränneisiin kysymyksiin. Esimerkiksi kirkoissa olevat alttaritaulut ja muu taide saattavat herättää lapsessa pelottaviakin tunteita ja ajatuksia.
* Eskarilaisten kanssa on joistain päiväkodeista tehty tutustumisretkiä kirkkoon ilman tunnustuksellista ohjelmaa.
* Jos ryhmässä on monikulttuurisuutta, eikö kaikki voisi mennä kirkkoon, mutta juhlia myös muiden katsomuksen mukaisia juhlia ja tutustua paikkoihin?
* On tärkeää, että jotain suomalaisia perinteitä säilytetään. Tämä haastaa henkilökuntaa, että kaikki lapset ja perheet tulevat tasapuolisesti huomioiduiksi.

**Esiopetukseen hakeminen**

Hakeminen Jyväskylässä kunnalliseen ja yksityiseen esiopetukseen on menossa parhaillaan. Mikäli lapsi tarvitsee esiopetuksen lisäksi varhaiskasvatusta, haetaan varhaiskasvatuspaikkaa esiopetuksen haun yhteydessä. Perheillä on oikeus esiopetuksen lisäksi varhaiskasvatukseen vain vanhempien työn tai opiskelun perusteella. Päätöksen oppilaaksiottamisesta esiopetukseen tekee palvelukoordinaattori Palveluohjaus- ja kehittämisyksikössä.

Esiopetuksen järjestämisen tavoitteena on seitsemän lapsen minimimäärä yksikkötasolla jotta lapsi saa mahdollisuuden toimia ja oppia vertaisryhmässä. Ryhmäkoosta voidaan poiketa vain perustelluista syistä. Kunnallisisssa päiväkodeissa tälläisiä syitä voivat olla esimerkiksi lapsen ympärivuorokautisen hoidon tarve, maantieteelliset erityissyyt tai ruotsinkieliseen toimintaan osallistuminen.

Esiopetus ja sitä mahdollisesti täydentävä varhaiskasvatus järjestetään samassa päiväkodissa. Esiopetuspaikaksi osoitetaan päiväkoti, jonne ei kaupungille synny kuljetuksen järjestämisvelvoitetta.

Esiopetus muuttui velvoittavaksi elokuussa 2015. Tämä merkitsee sitä, että oppivelvollisuuden alkamista edeltävänä vuotena lapsen huoltajan on huolehdittava siitä, että lapsi osallistuu esiopetukseen tai muuhun esiopetuksen tavoittet saavuttavaan toimintaan. Sairauspoissaoloista ilmoitetaan esiopetuspaikkaan ja muista poissaoloista sovitaan aina esiopetusyksikön kanssa. Pidemmissäpoissaoloissa on huoltajien velvollisuus huolehtia lapsen esiopetuksen keskeisten tavoitteiden toteutumisesta. Henkilökunnan kanssa käydään keskustelu tavoitteista ja mahdollisista korvaavista tehtävistä poissaolon aikana. Esimerkkinä pitkistä poissaoloista ovat lapset, joilla on kaksi kotimaata. Vanhempien kanssa tulee keskustella, onko lapsen edun mukaista olla eskarivuonna useampia kuukausia toisessa kotimaassa. Lapsi on saattanut juuri oppia suomen kielen, kun lähtee toiseen kotimaahansa. Näissä tilanteissa ratkaisuja täytyy hakea yhdessä vanhempien kanssa.

Ilta-, viikonloppu- ja vuorohoidon osalta tulee huolehtia esiopetuksen tavoitteiden saavuttamisesta. Vuorohoitoa tarjoavissa päiväkodeissa esiopetus on järjestetty pääsääntöisesti aamupäivällä klo 8.30–12.30 (9.00–13.00) välisenä aikana.

**Kommentteja, kysymyksiä ja keskustelua:**

* Lapsen on pakko osallistua joka päivä arkena esiopetukseen, mutta lapsi on hoidossa myös viikonloppuna vanhempien töiden vuoksi. Kun vanhemmat olivat pitäneet lapsen kanssa vapaapäivän viikolla, päiväkodissa oli huomautettu asiasta vanhemmille. Kuinka voidaan edellyttää lapsen olevan päiväkodissa jopa seitsemänä päivä viikossa?
	+ Näissä tilanteissa korostuu perheiden ja henkilökunnan välinen keskustelu. Vanhempien kanssa on neuvoteltava kuinka esiopetus järjestetään lapsilähtöisesti. On lapsia, jotka ovat hoidossa pääsääntöisesti esimerkiksi klo 12-22 ja silloin esiopetus pyritään järjestämään tänä aikana.
* Onko ollut perheitä, jotka ovat vastustaneet eskariin osallistumista?
	+ Jyväskylässä on kattava päiväkotiverkko, joka edesauttaa kaikkien osallistumisessa, vastustusta ei ole ollut.

**Esiopetuksen oppimissuunnitelmakeskustelu**

Lapsen vanhemmille lähetetään kutsukirje esiopetuksen oppimissuunnitelmakeskusteluun. Lapsen esiopetuksen oppimissuunnitelmaan kuvataan lapsen osaaminen, vahvuudet, kiinnostuksen kohteet ja yksilölliset tarpeet. Keskeistä on, että iloitaan lapsesta ja ollaan hänestä ylpeitä.

**Kommentteja, kysymyksiä ja keskustelua:**

* Jyväskylän varhaiskasvatukselle ennettiin positiivista palautetta. Vanhemman kokemuksen perusteella kirje ohjaa positiiviseen ajatteluun ja keskustelut käydään positiivisessa hengessä eivätkä ne ole ongelmakeskeisiä.
* Kiitos, että vanhempi saa etukäteen kirjeen ja saa miettiä mitä hyvää omassa minun lapsessa on.
* Osaavatko vanhemmat ottaa esille asioita, jotka lapsessa huolestuttavat?
	+ Työntekijän kokemuksen mukaan vanhemmat osaavat ottaa asioita esille, jos keskustelu on avointa. Poikkeuksena voivat olla jotkin erityisen vaikeat asiat kuten esimerkiksi lapsen kehitysvamma.
* Jos koulunkäynin aloittaneen lapsen koulunkäynti ei onnistukaan, ja tilanne huomataan heti syksyllä, voiko ratkaisuna olla siirtyminen takaisin päiväkotiin?
	+ Tavoitteena on, että näin ei kävisi. Lapsen opinpolun tulee olla sellainen, että tuen tarpeet havaitaan ajoissa ja tukea voidaan tarjota jo varhaiskasvatuksessa ja edelleen esiopetuksessa. Mikäli näin kuitenkin käy, koulu hoitaa asiaa ja miettii ratkaisut lapsen tarvitseman tuen järjestämiseksi.
* Miten tuen tarpeita tunnistetaan ja voidaan varmistaa systemaattinen tuki?
	+ Jyväskylän esiopetuksessa on sovittuja käytänteitä koko kaupungissa, esimerkiksi matikkatestausta, kirjainten tunnistusta, käsitteiden ymmärtämistä, lukemisen valmiuksien testaamista ja eskarin arki materiaali. Näiden lisäksi tietenkin jutellaan vanhempien kanssa.
* Onko vuosien mittaan muuttunut mitä vanhemmat toivovat tai jopa vaativat eskarilta?
	+ Jonkun verran tulee toiveita esimerkiksi kirjainten opettelemisesta. Esiopetus on ryhmämuotoista, joten jokaiselle ei voida räätälöidä omaa opetusohjelmaa, vaikka lasten yksilölliset tarpeet huomioidaankin. Esimerkiksi sosiaalisten taitojen opettelu ja omasta hygieniasta huolehtimisen opettelu ovat keskeisiä asioita.
* Missä vaiheessa perheen kanssa otetaan puheeksi, jos näyttää, että lapsi ei tule olemaan valmis kouluun?
	+ Asia otetaan vanhempien kanssa puheeksi heti kun havaitaan ja huomataan asioita, jotka huolestuttaa tai mietityttää.
* Jos lapsen tunnetaidot tai sosiaaliset taidot havaitaan puutteellisiksi, onko olemassa joku materiaali, jota käytetään?
* Käytössä on materiaali Tunnetaidot ja eskarissa selvietään asiat hyvin. Toimitaan moniammatillisesti, räätälöidään ryhmäkohtaisia toimintatapoja ja koulutetaan henkilöstöä. Tukena ovat resurssilastentarhanopettajat, erityislastentarhanopettajat ja kiertävät erityislastentarhanopettajat.
* Lapsi oli pelkässä eskarissa, mutta toiminnassa ei ollut nähtävissä mitään erityistä. Mitä siellä tehdään ja nukutaanko 2 tunnin päikkärit?
	+ Esiopetusta on koko nelituntinen esiopetuspäivä kaikkine arjen tilanteineen. Se siältää aamutoimet, ulkoilun, erilaisia toimintoja (perinteisiä kynätehtäviä, liikuntaa metsäretkiä…) ja lounaan. Esiopetukseen eivät kuulu päiväunet ja esiopetuksen pitää näkyä toiminnassa, se ei voi olla samaa kuin viisivuotiailla.

**Esiopetuksen oppilashuolto**

Laki oppilas- ja opiskelijahuollosta koskee myös esiopetusta. Esiopetuksen oppilashuollon tavoitteena on osana varhaiskasvatusta luoda terve ja turvallinen kasvu- ja oppimisympäristö, jossa lapsen kehityksen ja oppimisen esteet tunnistetaan ja niihin puututaan mahdollisimman varhain. Esiopetuksen oppilashuollolla edistetään myönteistä vuorovaikutusta ja keskinäisen huolenpidon ilmapiiriä. Yksilökohtaisen oppilashuollon tavoitteena on taata lapsen hyvinvointi, myönteinen kasvu ja kehitys sekä oppiminen.

**Oppimisen tuki**

Lapsella on oikeus tarvitsemaansa tukeen ja tuki aloitetaan heti kun tuen tarve on havaittu. Lapsen tarvitsema kolmiportainen yleinen, tehostettu tai erityinen tuki toteutetaan osana esiopetuksen arkea. Jyväskylässä tuen kolmiportaisuus toteutuu tarvittaessa jo varhaiskasvatuksessa. Jokaisella esiopetusryhmällä on mahdollisuus saada erityislastentarhanopettajan tukea. Tarvittaessa tehdään yhteistyötä myös muiden asiantuntijatahojen kanssa ja etsitään tukitoimia osaksi arjen toimintaa.

**Esiopetuksen matkat ja kuljetukset**

Lapselle järjestetään aina perheen kotiosoitteen mukainen lähin esiopetuspaikka. Jos vanhemmat haluavat lapsen esiopetukseen kauemmaksi, kaupungille ei saa syntyä kuljetuskustannuksia. Näissä tilanteissa vanhemmat vastaavat itse kuljetuskustannuksista.

Lapsen esiopetuksen lisäksi tarvitsema varhaiskasvatus järjestetän samassa päiväkodissa kuin esiopetus. Jos lapselle haetaan varhaiskasvatuspaikkaa muualle kuin esiopetusta järjestävään päiväkotiin, huoltajat vastaavat kuljetuskustannuksista.

**Kommentteja, kysymyksiä ja keskustelua:**

* Kaupungin järjestämän kuljetuksen esiopetukseen saa, jos matka kotoa on yli 5 km. Jos matka on 4 km, voiko olla ,että lapsi joutuu kulkemaan yksin?
	+ Jos lapsi osallistuu esiopetuksen lisäksi varhaiskasvatukseen, kuljetusvelvollisuus on vanhemmilla. Pelkkään esiopetukseen osallistuva lapsi voi kulkea yksin. Lapsen valmius kulkea yksin keskustellaan yhdessä huoltajien kanssa ja huoltajat allekirjoittavat sopimuksen eskarin yksinkulkemisesta.

**Esiopetuksen ja perusopetuksen välinen yhteistyö**

Jyväskylässä on käytössä Reittikartta eskarista epulle, joka sisältää yhteiset käytännöt esiopetuksen ja perusopetuksen yhteistyölle. Se ohjaa esi- ja alkuopetuksen opettajien yhteistyötä lapsen oppimisen polulla. Reittikarttaan on kirjattu yhteiset käytänteet ja aikataulut esi- ja alkuopetuksen nivelvaiheeseen sekä ratkaisut pedagogisen tuen järjestämiseen. Lapsille tulee taata riittävästi mahdollisuuksia koulutyöhön tutustumiseen.

* Vanhemman kommentti: kun perhe asuu kahden koulupiirin ”rajalla”, on epäselvää mihin kouluun lapsi tulee menemään ja tämä aiheuttaa todellista haastetta lapsille ja perheille. Riittävä kouluun tutustuminen ei välttämättä toteudu.

**Lilu-eskari toiminta**

Liinalammin päiväkodin lastentarhanopettaja Päivi Pakarinen kertoi liikunta- ja luontopainotteisen eskarin toiminnasta, joka aloitettiin syksyllä 2017 pilottina. Tuolloin käynnistettiin useita muitakin Lilu-eskareita Jyväskylän varhaiskasvatuksessa.

Toiminta alkoi siitä, että aluksi ”siirrettiin” kaikki eskaritoiminnot välineineen ulos. Ajan kuluessa huomattiin, että lähes kaikki tarvittava löytyy ulkoa ja luonnosta. Aluksi lapset ihmettelivät mitä ulkona ja luonnossa voidaan tehdä, ei ollut ”mitään tekemistä”. Toiminnan edetessä tätä tilannetta ei ole enää ollut, vaan lapset haluavat olla jatkuvasti ulkona. Pihallakaan ei enää viihdytä, vaan halutaan lähteä jatkuvasti retkeilemään.

Ryhmällä on mukana kuljetettava teltta, josta saadaan tehtyä retkillä laavu. Viime toukokuussa tehtiin jopa yöreissu, joka onnistui hyvin. Lilu eskarissa liikutaan monin eri tavoin ja retkeillessä kävellään paljon, joskus jopa 8 km päivässä. Tuttujen metsien sijaan lapset haluavat valoittaa ja tutkia uusia metsiä.

Lasten ja perheiden kokemukset ovat olleet positiivisia, lasten kävelykunto on noussut, joiltakin lapsilta on pyöreys hävinnut ja kaikkien liikuntataidot ovat kehittyneet. Lapset ovat terveellä tavallla väsyneitä illalla. Liikuntaa on lisätty eskareiden ideoiden mukana myös koko talon toimintaan.

**Kommentteja, kysymyksiä ja keskustelua:**

* Miten voidaan kaupungin puolelta tukea, että myös keskustan lapset saisivat samoja kokemuksia? Onko päiväkodin käytänteistä vai henkilöstöresursseista kiinni, että toteutuisi myös keskustan lapsille, koska kaikki eivät voi muuttaa lähelle luontoa?
	+ Lilu-eskaritoimintaa yritetään kehittää jatkuvasti keskustassa ja myös kaikilla muillakin kaupungin alueilla.
* Aluksi vanhempaa jännitti kuinka lapset pärjäävät koko päivän ulkona. Nyt on pelkkää postiivista sanottavaa ja kiitollisuus siitä, että lapsi saa niin paljon kaikkia liikuntakokemuksia. Huomiona on kuitenkin se, että aika paljon pitää tehdä kotoa eväitä ja hankkia erilaisia välineitä.
	+ Varhaiskasvatuksen ohjeita tulee tarkentaa sen suhteen, että kotoa ei pitäisi juurikaan pyytää eväitä.
* Tämä on nyt pilotti, mutta onko se myös tutkimushanke?
	+ Ei ole tutkimushanke. Aloitus oli pilotti, mutta nyt jo osa meidän toimintatapaa. Näin on haluttu levittää toimintatapaa siten, että sanaa levittämällä hyvistä ja innostavista kokemuksista, kaikki innostuvat. Varhaiskasvatuksessa on jo Lilu-eskareiden lisäksi Lilu-kerhot ja jatkossa tavoitteena on saada toiminnan piiriin muunkin ikäiset lapset.
1. **Muut asiat**

Seuraava asiakasraadin tapaaminen on tiistaina 20.2. klo 18 – 20 Keljonkankaan päiväkodissa.